- श्री जयदीप सिंह (मैथिली अनुवादः प्रवीण नारायण चौधरी)
ब्रह्मवैवर्त्तपुराणक अनुसार स्वायम्भु मनु केर वंश मे उत्पन्न महाराज सुयज्ञ सप्तद्विपती वसुन्धराक एकछत्र चक्रवर्ती सम्राट छलाह। ओ महाभागवत ध्रुव केर पुत्र छलाह और हुनकहि समान भगवान् नारायण केर अनन्य भक्त छलाह। ओ पुष्कर तीर्थ मे एक हजार राजसूय यज्ञ केर अनुष्ठान कएने रहथि। यद्यपि महाराज सुयज्ञ केर नाम उत्कल छलन्हि मुदा ताहि सुन्दर यज्ञ केँ देखिकय ब्रह्माजी देवसभा मे राजा उत्कल केर नाम सुयज्ञ राखि देलन्हि।
 पृथ्वी पर सर्वप्रथम श्री राधिका जी केर पूजनक सौभाग्य महाराज सुयज्ञहि केँ प्राप्त भेलनि। हुनका तृतीय आवरण केर पूजक कहल जाइत छलन्हि। ताहि सँ पहिने प्रथम आवरण मे स्वयं परब्रह्म परमात्मा श्रीकृष्ण जी द्वारा गोलोक मे श्रीराधिका जी केर पूजन कएने रहथि। तत्पश्चात् द्वितीय आवरण मे ब्रह्मा जी, भगवान् शंकर, अनन्त, वासुकि, सूर्य, चन्द्रमा, इन्द्र, रुद्रगण, मनु तथा मुनीन्द्र लोकनि अपन-अपन लोक मे हुनक पूजा कएने छलाह।
 एक बेरक बात थिक। महाराज सुयज्ञ यज्ञ संपन्न कय अपन राजसभा मे रत्नेन्द्रसार सँ निर्मित रमणीय रत्नसिंहासन पर आसीन छलाह। हुनकर सभा मे वसु, वासव, चन्द्रमा, इन्द्र आदित्यगण, आदि पैघ-पैघ देवता विराजमान छलाह। नारद, पुलह, पुलस्त्य, प्रचेता, भृगु, अंगिरा, मरीचि, कश्यप, सनक, सनन्दन, सनातन, सनत्कुमार, नर-नारायण आदि ऋषिगण, पितर और दिक्पाल सेहो ओतय उपस्थित रहथि। ताहि समय सुत्पा नामवला एक ब्राह्मण श्रेष्ठ ओतय पधारलनि, ओ विश्वरूप त्रिशिराक पौत्र छलाह। भगवान् शंकर हुनकर गुरु एवं परब्रह्म परमात्मा श्रीकृष्ण हुनक इष्टदेव छलथि।
 सुत्पा कहलखिन, "ब्राह्मण मनुष्यक रूप मे साक्षात् देवाधिदेव जनार्दन थिकाह। पृथ्वी पर जे-जे तीर्थ अछि ओ सब ब्राह्मणक चरण मे अछि। ब्राह्मणक चरणोदक पाप आ रोग केर विनाश करयवला अछि। हम एक वर्ष बाद फेरो आयब। ता धरि अहाँ चरणोदक केर पान नित्य करैत रहब। " ई कहिकय सुत्पा अपन घर चलि गेलाह आर राजा नित्य भक्तिभाव सँ ब्राह्मण लोकनिक चरणोदक केर पान करय लगलाह।
 राजाक एहि बात पर ओ ब्राह्मण शिरोमणि राजेन्द्र सुयज्ञ सँ कहला - "महाराज! श्रीकृष्ण केर सेवा सँ हुनकर लोक केँ अहाँ बहुत जन्म-जन्म धरि प्राप्त करब। तैँ हुनकर प्राणक अधिष्ठात्री देवी परात्परस्वरूपा श्रीराधा केर भजन करू। ओ कृपामयी छथि। हुनक प्रसाद सँ साधक जल्दिये हुनकर धाम केँ प्राप्त कय लैत अछि। " ई कहिकय मुनि हुनका श्रीराधाजीक षडक्षर मंत्र - "ॐ राधायै स्वाहा" केर उपदेश देलनि। संगहि रासमण्डल मे रासेश्वरक संग विराजित रासेश्वरी श्रीराधा जी केर सामवेदोक्त ध्यान, स्तोत्र एवं कवच सेहो हुनका बतेलनि।
 राजा अपन राज्य पुत्र केँ दय घर केर त्याग कय देलनि तथा पुष्कर मे जा कय १०० दिव्य वर्ष धरि दुष्कर तपस्या कयलनि। तखन हुनका आकाश मे रथपर बैसल परमेश्वरी श्रीराधा जी केर दर्शन भेलनि। हुनकर दर्शन मात्र सँ राजाक सब पाप-ताप दूर भऽ गेलनि। ओ मनुष्य देह केँ त्यागि देलनि तथा दिव्य रूप धारण कय लेलनि। देवी राधा ओहि रत्नेन्द्र-निर्मित विमान द्वारा राजा केँ साथ लय गोलोक मे चलि गेलीह। ओतय ओ रत्नसिंहासन पर विराजमान; रत्नक हार, किरीट तथा रत्नमयी आभूषण सँ विभूषित; अग्निशुद्ध, अत्यन्त निर्मल, चिन्मय पीताम्बर धारण कएने गोलोकाधिपति भगवान् श्यामसुन्दर श्रीकृष्ण केर दर्शन कयलनि। ओ किशोर गोपबालकक रूप मे देखा रहल छलाह। हुनक कान्ति नूतन जलधर केर समान श्याम छल। नेत्र श्वेतकमल केर समान छल। शरत्-पूर्णिमा केर चन्द्रमण्डल केँ तिरस्कृत करयवला हुनकर मुखमण्डल मंद-हास्य सँ सुशोभित छल। मनोहर आकृतिवला हुनकर द्विभुज स्वरूप छल। ओ अपना हाथ मे मुरली धऽ रखने छलाह। हुनकर १२ प्रिय सखा ग्वाल-बाल उज्जर चँवर लेने हुनक सेवा कय रहल छलाह। अपन आराध्य केर एहेन मनोहर झाँकी केर दर्शन कय राजा सुयज्ञ तुरन्त रथ सँ उतरि गेलाह आर नेत्र सँ नोर बहबति पुलकित शरीर सँ भगवान् केर चरण मे मस्तक राखिकय हुनका गोर लगलनि। तखन परमात्मा श्रीकृष्ण द्वारा राजा केँ अपन दासत्व, आशीर्वाद एवं अविचल भक्ति प्रदान कयल गेल। तदनन्तर श्रीराधा जी रथ सँ उतरिकय श्रीकृष्ण केर वक्ष मे विराजमान भऽ गेलीह।
 एहि तरहें श्रीराधा जीक कृपा राजा सुयज्ञ केँ श्रीकृष्ण केर प्राप्ति करौलक, जे पितामह ब्रह्मा एवं शिव केर वास्ते सेहो परम दुर्लभ छल।
 जय जय श्री राधे! !
 हरिः हरः! ! 